Аслан Бжьаниа Урыстәыла АдәАР аҟны агәаларшәаратә шәҟәаҿы анҵамҭа нижьит
15:40 26.03.2024 (ирҿыцуп: 16:59 26.03.2024)
© Sputnik / Томас ТхайцукАслан Бжания
© Sputnik / Томас Тхайцук
Анапаҵаҩра
Москва амҵаҿтәи Красногорск аҿы атеракт мҩаԥган хәажәкыра 22 рзы.
АҞӘА, хәажәкыра 26 – Sputnik. Аԥсны ахада Аслан Бжьаниа Урыстәыла Адәныҟатәи аусқәа рминистрра аҟны "Крокус сити холл" аҟны имҩаԥгаз атерак аҿы иҭахаз ргәалашәараз ашәҟәаҿы анҵамҭа аанижьит.
Бжьаниа иҳәеит атерроризм иҩызам аҳәынҭқаррақәа рнапаҿы ихархәаганы иҟоуп ҳәа.
"Агәырҩа ду ҳныруеит, атеракт ҳхатә рыцҳарак аиԥш иҳадаҳкылеит. Ибзианы издыруеит атерроризм закәу. Аамҭак азы Аԥсны амаҵзура ҷыда напхгара асҭон. Иаартны исҳәоит, асеиԥш иҟоу ахҭысқәа ҟалашьа рымамкәа иҟалахьеит ҳәа азысыԥхьаӡон. Агәрагара сымоуп Урыстәыла амаҵзура ҷыдақәа хьаҳәхьачара шыҟарымҵо азы. Атерроризм иахьа иҩызам аҳәынҭқаррақәа рнапаҿы ихархәаганы иҟоуп", - ҳәа реиҳәеит Бжьаниа ажурналистцәа Урыстәыла АдәА рминистр Сергеи Лаврови иареи реиԥылара ашьҭахь.
Аслан Бжьаниа иҳәеит арыцҳара иақәшәази урҭ рҭаацәарақәеи адгылара шрыҭахо, Аԥсныҟа ишнеиԥхьо, иалшо акала ргәырҩа ахҽразы, ацхыраара рыҭаразы.
Москва амҵаҿтәи Красногорск, "Крокус сити холл" аҿы атеракт мҩаԥган хәажәкыра 22 рзы. Иҭахеит 139 –ҩык, аахақәа роуит — 182-ҩык.
Иаанкылоуп 11-ҩык, анагӡаҩцәа иреиуоуп ҳәа иԥхьаӡоу ԥшьҩык налаҵаны.